KIRJALLINEN KYSYMYS P-0163/02 esittäjä(t): Werner Langen (PPE-DE) komissiolle. Kuohuviinin tuotanto Italiassa ja Itävallassa.



Virallinen lehti nro 205 E , 29/08/2002 s. 0085 - 0086



KIRJALLINEN KYSYMYS P-0163/02 esittäjä(t): Werner Langen (PPE-DE) komissiolle (29. tammikuuta 2002) Aihe: Kuohuviinin tuotanto Italiassa ja Itävallassa Italialaisten yritysten markkinoima Prosecco-kuohuviini ylittää selkeät EU-normit, jotka koskevat EU:n viinilainsäädännön mukaista kuohuviinin enimmäispainetta (enintään 2,5 baaria). Rikkomus todettiin Saksassa, ja asiasta on valitettu Italiaan. Italiassa saksalaisia mittausmenetelmiä on ilmeisesti epäilty, ja asia on jätetty sikseen. Näin italialaiset yritykset voivat edelleen myydä Prosecco-kuohuviiniä, jonka paine ylittää 2,5 baaria. Kultahiutaleiden lisääminen kuohuviiniin on kielletty koko EU:ssa. Silti itävaltalaiset kuohuviinin tuottajat ovat saaneet erikoisluvan suuren mittaluokan kokeeseen. Näin itävaltalaiset yritykset voivat nyt markkinoida kultahiutaleita sisältävää kuohuviiniä ilman kilpailua. Onko komissio tietoinen näistä tapauksista? Mihin toimiin komissio aikoo ryhtyä sallitun enimmäispaineen ylittävän italialaisen kuohuviinin kieltämiseksi? Kuka antoi erikoisluvan suuren mittaluokan kokeeseen kultahiutaleita sisältävällä kuohuviinillä Itävallassa, ja pitääkö komissio koetta Euroopan unionin kilpailusäännösten vastaisena? Franz Fischlerin komission puolesta antamatäydentävä vastaus (25. maaliskuuta 2002) Komissio voi kansallisilta viranomaisilta saamiensa tietojen perusteella täsmentää arvoisan parlamentin jäsenen kysymyksessään esittämiä seikkoja seuraavasti: Saksan valvontaviranomaiset ovat ilmoittaneet havainneensa Prosecco del Veneto -kuohuviinin yhdessä erässä hiilidioksidin liukenemisesta johtuvaa ylipainetta, joka ylitti 2,5 baaria, ja ulkosyntyistä hiilidioksidia. Asia kävi ilmi, kun etiketeissä ilmoitettujen tietojen ja mukaan liitettyjen asiakirjojen yhdenmukaisuutta todennettiin. Nimitys kuohuviini ei vastannut viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999(1) liitteen I 17 kohdassa annettua määritelmää, minkä vuoksi kyseisen viinin saattaminen markkinoille kiellettiin. Saksan viranomaiset ilmoittivat asiasta viinialan tarkastusten soveltamista koskevista yksityiskohtaisista säännöistä 14 päivänä joulukuuta 2000 annetun komission asetuksen (EY) N:o 2729/2000(2) 8 artiklan mukaisesti Italian valvontaviranomaisille ja komissiolle. Italian viranomaiset eivät ole kiistäneet asetuksessa (EY) N:o 1493/1999 kuohuviineille vahvistettua hiilidioksidin liukenemisesta johtuvan ylipaineen 2,5 baarin enimmäismäärää, jonka noudattamista toimivaltaiset viranomaiset valvovat edelleen samoin kuin muiden tämän tyyppiselle viinille ominaisten parametrien noudattamista. Kultahiutaleiden lisääminen kuohuviineihin ei kuulu asetuksen (EY) N:o 1493/1999 liitteessä V lueteltuihin viinivalmistusmenetelmiin eikä se näin ollen ole sallittua. Itävallan viranomaiset ovat ilmoittaneet viinin yhteisestä markkinajärjestelystä annetun asetuksen (EY) N:o 1493/1999 soveltamista koskevista yksityiskohtaisista säännöistä sekä viininvalmistusmenetelmiä ja -käsittelyjä koskevista yhteisön säännöistä 24 päivänä heinäkuuta 2000 annetun komission asetuksen (EY) N:o 1622/2000(3) 41 artiklan mukaisesti komissiolle tämän uuden viininvalmistusmenetelmän koeluonteisesta käytöstä. Lupa on myönnetty 7 000 hehtolitran vuotuiselle määrälle, ja tarkoituksena on tuotteen kehittäminen ja markkinoiden reaktioiden tarkasteleminen. Kokeen tulokset ilmoitetaan komissiolle. Näin tuotettuja viinejä ei saa viedä Itävallan ulkopuolelle. Näin ollen tämän kokeilun edellytykset, sellaisina kuin Itävallan viranomaiset ovat ne tiedoksi saattaneet ja siltä osin kuin ne koskevat kuohuviiniä, ovat asetuksen (EY) N:o 1622/2000 mukaiset. Lisäksi Itävallassa tuotetaan toistakin kultahiukkasia sisältävää juomaa nimeltä maustettu kuohuviinipohjainen juoma. Tämä tuote poikkeaa kuohuviineistä ja on yhteisön lainsäädännön mukainen ja erityisesti maustettujen viinien, maustettujen viinipohjaisten juomien ja maustettujen viinistä valmistettujen juomasekoitusten määritelmää, kuvausta ja esittelyä koskevista yleisistä säännöistä 10 päivänä kesäkuuta 1991 annetun neuvoston asetuksen (ETY) N:o 1601/91(4) mukainen. (1) EYVL L 179, 14.7.1999. (2) EYVL L 316, 15.12.2000. (3) EYVL L 194, 31.7.2000. (4) EYVL L 149, 14.6.1991.